OpenLLM-France/wikimedia huggingface dataset:
# Fernando Castelló Boronat

Fernando Vicente Castelló Boronat (Castelló de la Plana, 18 de juny de 1958) és un polític valencià. Fou conseller d'Indústria i Comerç de la Generalitat Valenciana entre 1999 i 2003.

## Biografia

Llicenciat en ciències polítiques i sociologia per la Universitat Complutense de Madrid, Fernando Castelló milita al Partit Popular (PP) pel qual fou regidor a l'ajuntament de Castelló de la Plana de 1987 a 1991. També fou diputat a les Corts Valencianes per la circumscripció de Castelló des de les eleccions de 1991 actuant com a portaveu adjunt del grup parlamentari popular que dirigia Eduardo Zaplana, aleshores a l'oposició. A la següent legislatura (1995-1999) Zaplana accedí a la presidència de la Generalitat i Fernando Castelló fou nomenat síndic-portaveu del Grup Parlamentari Popular a les Corts.
Zaplana el nomenà conseller d'Industria i Comerç durant la segona etapa al Consell de la Generalitat el 1999 per a incorporar les competències d'energia el 2002. Quan Zaplana donà el salt a la política espanyola com a Ministre de Treball el 2003, Castelló seguí el mateix camí i accedí a la Secretaria d'Estat de la Seguretat Social (integrada al Ministeri de Treball) fins al 2004 any en el qual el PP perdé les eleccions generals espanyoles. Aleshores Fernando Castelló fou elegit diputat al Congrés de Diputats i portaveu del PP a la Comissió d'Indústria, Turisme i Comerç de la cambra espanyola.
El 2008 torna a la política valenciana com a president del Tribunal de Defensa de la Competència del País Valencià, organisme públic que fou dissolt el 2012 per la Generalitat Valenciana en el procés de redimensionament de l'administració pública valenciana. Castelló passà a ser nomenat vocal al Consell de Seguretat Nuclear, càrrec que actualment ocupa.

## Referències

* ↑ Fitxa del Congrés dels Diputats
* ↑ «Fernando Castelló, nuevo vocal del Consejo de Seguridad Nuclear» (en espanyol). El País, 23-03-2012. [Consulta: 29 abril 2013].
* ↑ «Fernando Castelló siempre cae de pie: futuro consejero de la Comisión de Seguridad Nuclear» (en espanyol). ValenciaPlaza, 05-05-2012. [Consulta: 29 abril 2013].

## Enllaços externs

* Blog personal
* Pàgina Oficial del Congrés dels Diputats
* Nomenament com a Secretari d'Estat Arxivat 2011-08-14 a Wayback Machine.
# Territori de Kansas

El Territori de Kansas va ser un territori organitzat incorporat als Estats Units que va existir del 30 de maig de 1854 al 29 de gener de 1861, quan la part oriental del territori va ser admesa a la Unió com l'Estat de Kansas. Gran part de la regió oriental del que avui dia és l'estat de Colorado formava part del territori de Kansas; el de Colorado va ser creat per governar aquesta regió occidental de l'antic Territori de Kansas el 28 de febrer de 1861.
El Territori va ser creat per la Llei de Kansas-Nebraska de 1854, que establia els Territoris de Nebraska i el de Kansas. La disposició més transcendental de la llei va derogar el Compromís de Missouri de 1820 i va permetre als colons del Territori de Kansas determinar per sobirania popular si Kansas seria un estat lliure o un estat esclau.
Les seves capitals van ser: Pawnee (provisional; 2-6 de juliol de 1855), Fort Leavenworth (provisional) i Lecompton (1855–1861).
# Betlem de la Pigà

El Betlem de la Pigà és una obra teatral de caràcter costumista, que es representa a Castelló de la Plana el dia de la vespra de nadal, és a dir, el 23 de desembre. El Betlem de la Pigà se celebra des de 1980, i té lletra de Miquel Peris i música de Matilde Salvador.
L'obra comença al carrer, amb el tradicional pregó, format pels mateixos personatges de l'obra, que crida a tots els castellonencs per acudir a veure la producció més important de cada Nadal, el qual comença en la plaça major i acaba dintre del mateix teatre.
Tant la música de Matilde Salvador i Segarra, com els versos del poeta Miquel Peris i Segarra, tenen un paper fonamental en la representació teatral, ja que a través dels versos i les melodies recitades per la coral, l'obra pren un sentit i es conforma com un tot connex, per aquest motiu resulta fonamental parar una especial atenció a les lletres de les cançons, a través de les quals comprenem el sentit de l'obra i justifiquem el pas de cada escena.
A més d'una música molt elaborada recitada amb gran delicadesa per la coral, i del text recitat pel narrador, al llarg de la representació podrem veure plasmades diferents figures entranyables de l'antiga, i no tan antiga, societat castellonenca (les beates del cor de St. Nicolau, el Cego Maseo, el Municipal...) a través d'unes escenes en les quals transcorren en paratges per tots coneguts, com poden ser: El pinar, Torreta Alonso, la marjal, etc.
Cal ressaltar, la participació en l'actuació d'un gran nombre de grups de primera plana en l'àmbit cultural de la ciutat de Castelló i voltants, com són els diferents grups de danses que hi participen, els nanos, els grups de dolçainers i tabaleters, etc.
I recordeu, carabassa ben torrà, al Betlem de la Pigà!

## Referències

* 1 2 «ÁNGEL SÁNCHEZ El "Betlem de la Pigà", en un Principal remodelado». El País, 24-12-1999.
* ↑ «El Betlem de la Pigà, senya d'identitat nadalenca a Castelló» (en anglès). Castellon en Ruta Cultural, 08-12-2014.
# Psychoda sigma

Psychoda sigma és una espècie d'insecte dípter pertanyent a la família dels psicòdids que es troba a Nord-amèrica: Oregon i Califòrnia.

## Referències

* ↑ uBio (anglès)
* 1 2 Kincaid, T., 1899. The Psychodidae of the Pacific Coast. Entomological news, and proceedings of the Entomological Section of the Academy of Natural Sciences in Philadelphia. 10:30-37.
* 1 2 Catalogue of Life (anglès)
* ↑ uBio (anglès)
* ↑ Robert Leslie Usinger, 1956. Aquatic insects of California: with keys to North American genera and California species. University of California Press. ISBN 0520012933.
* ↑ Global Species Arxivat 2016-03-03 a Wayback Machine. (anglès)

## Enllaços externs

* ION (anglès)
# Ramon de Vilaragut

Ramon de Vilaragut (?, vers 1300 - Monistrol de Montserrat, 3 d'octubre del 1348), Prior de Santa Maria de Montserrat (1334-1348), era fill de Guillem de Vilaragut, cavaller, alcaid de Xàtiva, que lluità a Sicília.
Tingué un tiet, Ramon de Vilaragut, que fou prior de Ripoll i posteriorment abat del monestir en el 1280.
Va ésser monjo cambrer a Ripoll fins al 1334. Fou prior de Montserrat i, sota el seu mandat, el 1340 acabaren les obres del Palau Prioral de Monistrol, on residia. Aquest Palau mostra encara el seu escut d'armes a les columnes gòtiques del primer pis que donen al pati.
Morí l'any 1348, segurament de pesta.

## Bibliografia

* José Trenchs Ódena El monasterio de Ripoll y la peste negra de 1348, article a Annals Gironins 21 (1972), pàgines 103-116
* Tomás Martínez Romero Un clàssic entre clàssics, sobre traduccions i recepcions de Sèneca a l'època medieval Barcelona: Publicacions de l'Abadia de Montserrat; València: Institut Interuniversitari de Filologia Valenciana, 1998. ISBN 8478269908
* Benet Ribas i Calaf, Francesc Xavier Altés i Aguiló i Josep Galobart i Soler Annals de Montserrat: (1258-1485) Barcelona: Curial, 1997. ISBN 8478268448
# Heliodor d'Alexandria

Heliodor d'Alexandria (grec antic: Ἡλιόδωρος) fou un filòsof neoplatònic que va viure al segle v. Era fill d'Hèrmies i Edèsia, i el germà més jove d'Ammoni. El seu pare, Hermies, va morir quan Heliodor era un nen. Els germans van ser mantinguts per la seva mare Edèsia a Alexandria fins que van tenir edat per acudir a l'escola de filosofia. Després els va portar a Atenes, on van estudiar amb Procle. Finalment, van tornar a Alexandria, on tots dos es van dedicar a ensenyar filosofia. Damasci, qui fou alumne d'Heliodor, el descriu com a menys dotat que el seu germà major, i més superficial en el seu caràcter i estudis.
No pot ser l'autor d'un comentari a l'Astrologia de Paulus Alexandrinus escrit després del 564, text atorgat a un altre Heliodoo.

## Bibliografia

* Jones, A., Martindale, J., Morris, J., (1992), The Prosopography of the Later Roman Empire, pàgina 532. Cambridge University Press.
# Trappes

Trappes és un municipi francès situat al departament d'Yvelines i a la regió de l'Illa de França. L'any 1999 tenia 28.812 habitants.
Forma part del cantó de Trappes, del districte de Versalles i de la Comunitat d'aglomeració Saint-Quentin-en-Yvelines.
# Betlem de Marina

Betlem de Marina o, simplement, Betlem és una possessió del terme d'Artà, situada al peu dels vessants de sa Talaia Freda, al costat del Torrent de s'Aigua Dolça, entre sa Colònia de Sant Pere i la zona d'es Caló. Probablement es tracta d'una antiga parcel·lació de sa Devesa de Farrutx.
Una part dels terrenys de la possessió es troben ocupats per l'«Urbanització de Betlem». Aferrat a les cases hi va existir un petit centre d'aviació militar.

## Descripció

A l'extrem nord de la possessió, ara ocupat en gran part per la urbanització, hi ha el torrent de sa Parada i la zona des Barracar. Les antigues àrees de conreu conserven el nom dels sementers. El sementer de sa Murta ocupava una part de la finca que arriba quasi fins a la mar. El sementer de n'Ambròs arriba fins a les cases. A la zona de s'Aigua Dolça, devora el dolmen pretalaiòtic, els antics camps de conreu estan sent ocupats per la garriga i prop del tirany que va ran de mar s'hi pot veure l'antiga era d'aquestes rotes. S'Aigua Dolça rep aquest nom per una surgència subaquàtica que flueix entre la Pesquera de sa Paret i el Saragall de s'Aigua Dolça. El camí cap a s'ermita de Betlem s'enfila per la zona d'es Cocons cap es Graus.

## Llocs d'interès

Entre les restes prehistòriques cal assenyalar el Dolmen de s'Aigua Dolça. Les cases de possessió, en estat d'abandonament, constitueixen una mostra molt interessant de l'arquitectura popular del segle xix. Un camí, a través d'es Grau, permet l'accés a l'ermita de Betlem.

## Referències

* ↑ Dolç i Dolç, Miquel (coord.). Gran Enciclopèdia de Mallorca. Volum 2. Palma: Promomallorca, p. 110. ISBN 84-8661702-2.
* ↑ AGUILÓ, Cosme. La toponímia de la costa d'Artà. Palma: Edicions Documenta Balear, 2011
# Prisons Football Club

El Tanzania Prisons Football Club és un club de futbol tanzà de la ciutat de Mbeya. El club és propietat del Servei de Presons de Tanzània. Vesteix de verd i blanc.

## Palmarès

* Lliga tanzana de futbol:
** 1999

## Referències

* ↑ «TFF on move to uplift arenas». Daily News, 10-10-2017 [Consulta: 30 juliol 2018]. Arxivat 31 de juliol 2018 a Wayback Machine. «Còpia arxivada». Arxivat de l'original el 2018-07-31. [Consulta: 18 abril 2021].
* ↑ Highlights | Tanzania Prisons 1-0 Simba SC - VPL 22/10/2020
* ↑ Tanzania Prisons collect three away points in Bukoba a jihabarishe.com
* ↑ «Tanzania - List of Champions». RSSSF.
# Ranxeria Manchester

La banda Manchester d'indis pomo de la ranxeria Manchester, antigament anomenats 'banda Manchester d'indis pomo de la ranxeria Manchester-Point Arena és una tribu reconeguda federalment d'amerindis pomo a Califòrnia.
La reserva de la tribu és la ranxeria Manchester-Point Arena, situada vora les ciutats de Manchester i Point Arena al comtat de Mendocino (Califòrnia). La reserva té una superfície de 364 acres (1,47 km²).
La tribu és una comunitat d'indis pomo que eren nadius del nord de Califòrnia. Els pomo Manchester-Point Arena parlaven pomo central de la família de llengües pomo. Eileen Oropeza i Winifred Leal eren pomo de Manchester-Point Arena parlants nadius de la llengua, igual que Jesse Frank.
Els pomo Manchester-Point Arena formaren llur actual sistema de govern sota la Llei de Reorganització Índia de 1935, i llur constitució fou ratificada l'11 de març de 1936. Per votar a les eleccions tribals els membres inscrits ha de tenir almenys 18 anys. Tots els electors qualificats formen un consell de la comunitat i els càrrecs són el president tribal, vicepresident, secretari i tresorer. La població de la tribu s'estima en 873. El registre tribal es basa en la descendència lineal dels membres oficialment registrats al cens tribal l'1 d'abril de 1935 i no requereix un quàntum de sang mínim. L'assistència sanitària a la tribu és proporcionada per una clínica satèl·lit del Projecte de Salut Indígena del Comtat de Sonoma.
Com un testimoni de suport a la comunitat pomo, els Indis pomo de la ranxeria Dry Creek han fet donacions als pomo Manchester-Point Arena Pomos en els darrers anys.

## Referències

* 1 2 3 California Indians and Their Reservations. Arxivat 2010-07-26 a Wayback Machine. San Diego State University Library and Information Access. 2009 (retrieved 26 Feb 2009)
* ↑ Grenoble, Lenore A. and Lindsay J. Whaley. Endangered languages. Cambridge, United Kingdom: Cambridge University Press, 1998: 164. ISBN 0-521-59712-9)
* 1 2 3 Constitution and Bylaws of the Manchester Band of Pomo Indians of the Manchester Rancheria. Arxivat 2016-03-03 a Wayback Machine. 11 March 1936 (retrieved 26 Feb 2009)
* ↑ Sonoma County Indian Health Project. Arxivat 2009-01-01 a Wayback Machine. California Rural Indian Health Board, Inc. 2003 (retrieved 26 Feb 2009)
* ↑ Dry Creek Rancheria Band of Pomo Indians Delivers Truck-Load of Toys to Sonoma County’s Families in Need. Arxivat 2016-03-07 a Wayback Machine. 19 Dec 2006 (retrieved 26 Feb 2009)

## Enllaços externs

* Constitució i estatuts de la banda Manchester d'indis pomo de la Ranxeria Manchester. Arxivat 2016-03-03 a Wayback Machine.
# Herodià (historiador)

Herodià (en llatí Herodianus, en grec Ἡρωδιανός) va ser un historiador romà d'origen grec, que va viure durant un temps considerable a la ciutat de Roma, però sense ocupar cap càrrec públic.
Va tenir una llarga vida i va morir durant el regnat de Gordià III, que va pujar al tron l'any 238. No se'n sap res, a part d'això, de la seva vida.
Va escriure una obra titulada Ἡρωδιανοῦ τῆς μετὰ Μάρκον Βασιλείας ἱστοριῶν Βιβλία ὀκτώ (Història de l'Imperi des de la mort de Marc, en vuit llibres) que abraça el període entre la mort de Marc Aureli l'any 180 i el començament del regnat de Gordià III el 238. Ell mateix diu que els esdeveniments narrats van passar durant la seva vida. Foci fa un resum de l'obra i elogia el seu estil dient que era clar, vigorós i agradable i escrit amb elegància. Pel seu estil, imita Tucídides, i introdueix de tant en tant discursos dels seus personatges totalment, o en part, imaginaris. Encara que sembla que hi ha petits errors de cronologia i de geografia, la seva narrativa és veritable i imparcial, tot i que se l'acusa de presentar masses dades favorables a Pèrtinax.

## Referències

* ↑ [https://quod.lib.umich.edu/m/moa/acl3129.0002.001/439?rgn=full+text;view=image;q1=HerodianusSmith,+William+(ed.).+Dictionary+of+Greek+and+Roman+Biography+and+Mythology.+Vol.+II.++Boston:+Little,+Brown,+&+Comp.,+1867,+p. 429. ]
# Triangle de Penrose

El triangle de Penrose és un objecte impossible que va ser creat el 1934 per l'artista suec Oscar Reutersvärd. Posteriorment, va ser redescobert de manera independent pel físic Roger Penrose, en la dècada de 1950, que el va fer popular, descrivint-lo com a "impossibilitat en la seva més pura forma". Apareix de manera destacada en les obres de l'artista M. C. Escher, fins al punt que va ser parcialment inspirat per les seves primeres imatges d'objectes impossibles. El terme pot referir-se tant a l'objecte impossible com a la seva representació bidimensional.
Aquest objecte impossible aparenta ser un objecte sòlid, format per tres trams rectes de secció quadrada, que es troben units formant angle recte en els extrems del triangle que conformen. Aquesta combinació de propietats no pot ser satisfeta per cap figura tridimensional en un espai euclidià ordinari. En canvi, en certes 3-varietats sí que poden existir.
Existeixen, a més, objectes tridimensionals sòlids que, quan són observats des de l'angle apropiat, aparenten ser triangles de Penrose.
La litografia de M. C. Escher Waterfall representa un corrent d'aigua que flueix en ziga-zaga a través dels costats de dos triangles de Penrose allargats, de manera que acaba dos pisos més amunt d'on comença. La cascada resultant, formada en els costats curts dels dos triangles, fa funcionar una sínia. Escher puntualitza, amb humor, que per poder mantenir la sínia en funcionament, és necessari afegir una mica d'aigua de tant en tant, per compensar les pèrdues per evaporació.
Si es traça una cinta recorrent el triangle de Penrose, es forma una banda de Möbius de 3 voltes.

## Altres polígons de Penrose

La construcció d'un triangle de Penrose es pot generalitzar amb la resta de polígons regulars, creant així un polígon de Penrose. Tanmateix, l'efecte visual no és tan impactant, ja que en incrementar el nombre de costats la imatge esdevé més complexa i és més difícil de concebre.
* Quadrat de Penrose
* Pentàgon de Penrose
* Hexàgon de Penrose
* Octàgon de Penrose

## Referències

* ↑ J. Robinson (1998), The Psychology of Visual Illusion, Dover, Nova York. ISBN 0-486-40449-8.
* ↑ Francis, George. A topological picturebook. Springer, 1988. ISBN 0387964266. Al capítol del triangle de Penrose, Francis atribueix aquesta observació a John Stillwell.

## Enllaços externs

* A family of impossible figures studied by knot theory Arxivat 2007-11-17 a Wayback Machine. (anglès).
* Escher for Real constructions Arxivat 2008-01-20 a Wayback Machine. (anglès).
# Quercus viminea

Quercus viminea, el roure de Sonora, és una espècie arbòria del gènere Quercus de la família de les fagàcies. Pertany a la secció dels roures vermells d'Amèrica del Nord, Centreamèrica i el nord d'Amèrica del Sud que tenen els estils llargs, les glans maduren en 18 mesos i tenen un sabor molt amargant. Les fulles solen tenir lòbuls amb les puntes afilades, amb truges o amb pues en el lòbul.

## Descripció

Quercus viminea és un arbre perennifoli o caducifoli, quan n'hi ha sequera, de fins a 10 metres d'altura. Les fulles són estretament lanceolades, de 15 cm de llarg.

## Distribució i hàbitat

És originària del nord-oest i centre-oest de Mèxic (Sonora, Chihuahua, Sinaloa, Durango, Nayarit, Jalisco), principalment a la Sierra Madre Occidental. L'àrea de l'espècie estén just al nord de la frontera internacional al Comtat de Santa Cruz al sud d'Arizona.

## Taxonomia

Quercus viminea va ser descrita per William Trelease i publicat a Transactions of the Academy of Science of Saint Louis, 5(3): 343–357 / 5(3): 358–369.

### Etimologia

Quercus: nom genèric del llatí que designava igualment al roure i a l'alzina.
viminea: epítet.

## Vegeu també

* Característiques de les fagàcies

## Referències

* ↑ sinònims a Tropicos.org
* ↑ "Quercus viminea".
* ↑ Flora of North America, Quercus viminea Trelease 1924
* ↑ Biota of North America Program 2014 county distribution map
* ↑ SEINet, Southwestern Biodiversity, Arizona chapter mapa de fotos, descripció i distribució
* ↑ «Quercus viminea». Tropicos.org. Missouri Botanical Garden. [Consulta: 17 setembre 2013].

## Enllaços externs

* Arizona Sonoran Desert Museum, Research and Conservation in Southern Sonora, Mexico
# Radutina

Radutina (en rus: Радутина) és un poble de l'óblast de Kursk, a Rússia, segons el cens del 2010 tenia 55 habitants.

## Referències

* ↑ «Климат Курской области». trasa.ru. [Consulta: 30 maig 2021].
* ↑ «о.п. 25 км». railwayz.info. [Consulta: 30 maig 2021].
* ↑ «Постановление Администрации Курской области от 28.07.2006 N 76 (ред. от 16.09.2020) "Об утверждении Перечня автомобильных дорог общего пользования регионального и межмуниципального значения Курской области" (дата сохранения: 23.01.2021)». openstreetmap.org. [Consulta: 30 maig 2021].
# Haplotàxids

«Haplotàxids» té aquests significats:
* Haplotàxids (ordre), l'ordre Haplotaxida
* Haplotàxids (família), la família Haplotaxidae
# Quercus vaseyana

Quercus vaseyana és una espècie de roure que pertany a la secció dels roures blancs i creix a l'oest de Texas (Altiplà d'Edwards) i al nord-est de Mèxic, entre els 300-600 m d'altura i en sòls secs i calcaris.

## Descripció

Aquest tipus de roure és un petit arbre o arbust que pot arribar als 4-6 m d'alçada, però sovint creix als 0,3-1,5 m d'alçada, espessa. L'escorça es pela, amb branques primes que esdevenen grises, llises, els brots són molt menuts 1-1,5 mm de llarg, arrodonides. Les seves fulles fan 3-6 x 1,5-2,5 cm, semiperennes, oblongues, agudes en ambdós extrems, ondulades, lobulades, amb lòbuls de les vores dentades, de color verd fosc brillant per sobre i densament tomentoses per sota. Els fruits són unes glans que fan 2-2,5 cm de llarg, 1,5 cm de diàmetre, brillant, marró pàl·lid, sense pecíol i tancades 1/4 o 1/5 per una tassa fortament berrugosa, i maduren al cap d'1 any.

## Taxonomia

Quercus vaseyana va ser descrita per Samuel Botsford Buckley i publicat a Bulletin of the Torrey Botanical Club 10(8): 91. 1883.

### Etimologia

Quercus: nom genèric del llatí que designava igualment al roure i a l'alzina.
vaseyana: epítet atorgat en honor del botànic estatunidenc George Vasey.

### Sinonímia

* Quercus pungens var. vaseyana (Buckley) C.H.Mull.
* Quercus pungens subsp. vaseyana (Buckley) A.E.Murray
* Quercus sillae Trel.
* Quercus undulata var. vaseyana (Buckley) Rydb.

## Referències

* ↑ «Quercus vaseyana». Tropicos.org. Missouri Botanical Garden. [Consulta: 18 juliol 2022].
* ↑ «Quercus vaseyana». The Plant List. [Consulta: 18 juliol 2022].
* ↑ «Quercus vaseyana». Royal Botanic Gardens, Kew: World Checklist of Selected Plant Families. [Consulta: 18 juliol 2022].
# Raimon Escrivan

Raimon Escrivan (fl. 1218) fou un trobador occità. Se'n conserva només una tensó.

## Vida

Raimon Escrivan fou un trobador de Tolosa. Se l'ha intentat identificar amb alguns personatges històrics coneguts, però aquestes identificacions són dubtoses i Escrivan és un cognom relativament freqüent. En tot cas, el trobador era a Tolosa durant el setge de Simó de Montfort de 1218 i en aquest marc escrigué aquesta original tensó que consisteix en un diàleg fingit entre dues màquines de guerra: una gata i un trabuquet. La gata era una protecció en forma triangular (de fusta, protegida amb pells o metall perquè no cremés) que permetia que un grup d'assetjadors s'acostés a la muralla a cobert. El trabuquet era una màquina d'artilleria que permetia llançar projectils. En la Cançó de la croada s'explica que els tolosans havien construït un trabuquet i els francesos, una gata que fou efectivament destruïda per una pedra llançada pel trabuquet. Això és el que es narra en la tensó. Cal notar que Simó de Montfort morí precisament el juny de 1218 en una acció on els tolosans destruïren una màquina de setge.

## Obra

Se'n conserva només la tensó esmentada.

### Tensó

* (398,1) Senhors, l'autrier vi ses falhida

## Referències

* ↑ Riquer, Los trovadores, p. 1108
* ↑ Una explicació sobre la numeració de la poesia trobadoresca d'acord amb el repertori de Pillet i Carstens es troba a l'article Alfred Pillet.

## Bibliografia

* Martí de Riquer, Los trovadores. Historia literaria y textos. Barcelona: Ariel, 1983, vol. 2, p. 1108-1112 [Comentari i edició de la tensó, amb traducció al castellà]

### Repertoris

* Alfred Pillet / Henry Carstens, Bibliographie der Troubadours von Dr. Alfred Pillet [...] ergänzt, weitergeführt und herausgegeben von Dr. Henry Carstens. Halle : Niemeyer, 1933 [Raimon Escrivan és el número PC 398]

## Vegeu també

* Llista de trobadors i trobairitz

## Enllaços externs

* http://troubadours.byu.edu/PC/PC-398/398%20-%20Raimon%20Escrivan.htm